ប្រាសាទព្រហ្មកិល

ប្រវត្តិប្រាសាទ ប្រាសាទតាព្រហ្មកិល ឬ ព្រហ្មកិល គឺជាប្រាសាទតូចមួយស្ថិតនៅក្បែរប្រាសាទអង្គរវត្តមានចម្ងាយប្រមាណ ៣០០ ម៉ែត្រខាងលិចខ្លោងទ្វារប្រាសាទអង្គរវត្ត។ប្រាសាទនេះត្រូវបានកសាងឡើងពីថ្មភក់ដើម្បីឧទ្ទិសដល់ព្រះពុទ្ធសាសនា។ប្រាសាទនេះជាប្រាសាទមួយដែលមានរាងតូចច្រឡឹងហើយមានចម្ងាយពីផ្លូវមុខអង្គរប្រហែលជា ៥០ ម៉ែត្រប៉ុណ្ណោះ។ប្រាសាទព្រហ្មកិលមានរូបចម្លាក់មនុស្ស អប្សរា និង ក្បាច់ឆ្លាក់នៅលើផ្ទាំងថ្មប្រាសាទគួរជាទីចាប់ចិត្ត។ប្រាសាទព្រហ្មកិលកសាងនៅក្នុងឆ្នាំ ១១៨៦ នៃគ.ស(ចុងសតវត្សរ៍ទី ១២)ដោយស្នាព្រះហស្ថព្រះបាទជ័យវរ្ម័នទី ៧ ដែលមានបច្ឆមរណៈព្រះនាមមហាបរមសំគតតបតៈដើម្បីឧទ្ទិសចំពោះព្រះពុទ្ធសាសនា។ប្រាសាទនេះបានទទួលការថែរក្សាដោយក្រសួងអភិរក្សអង្គរតាំងពីឆ្នាំ ១៩១៩។ ដោយសារការរុករកកាលពីឆ្នាំ ១៩២៨ គេបានរកឃើញសិលាចារឹកមួយដែលមានចុះព្រះរាជបញ្ជាផ្សេងៗរបស់ព្រះបាទជ័យវរ្ម័នទី ៧ ដែលឆ្លាក់ជាប់នឹងមន្ទីរព្យាបាលរោគ(អរោគ្យសាលា)។តាមសិលាចារឹកនៅប្រាសាទតាព្រហ្មបានឲ្យដឹងថាប្រាសាទនេះជាធម្មមន្ទីរសម្រាប់ស្វាធ្យាយន៍ធម៌ប៉ែកខាងព្រះពុទ្ធសាសនា។នៅក្នុងប្រាសាទនេះគេប្រទះឃើញរូបបដិមាព្រះពោធិសត្វអវលោកកេស្វរៈដែលជាពោធិសត្វជួយព្យាបាលសត្វលោក។ដើម្បីធ្វើដំណើរចូលក្នុងប្រាសាទគេត្រូវឆ្លងកាត់គោបុរៈមួយតូចសាងអំពីថ្មភក់ទើបចូលដល់តួប្រាង្គប្រាសាទដែលស្ថិននៅលើថ្នាក់តូចៗបី។ប្រាសាទនេះបែរមុខទៅទិសខាងកើតដែលមានទ្វារបញ្ឆោតបីនិងមានជើងទម្រមួយដែលមានក្បាច់រចនានិងសោមសូត្របង្ហូរទឹកមន្តមួយនៅប្រហោងប្រាសាទនៅទិសខាងជើង។ការរចនាប្រាសាទមានលក្ខណៈមិនសូវផ្ចិតផ្ចង់នោះទេប៉ុន្តែមានទ្រង់ទ្រាយដូចប្រាសាទបាយ័នផងដែរព្រោះក្បាច់ចម្លាក់មានសភាពកោងនិងឆ្លាក់ជារូបទេវតានៅតាមសសរជ្រុងប្រាសាទ។នៅតាមសសរមាត់ទ្វារចូលគេឃើញក្បាច់រចនាល្អឆើតឆាយ។បើតាមលោកម៉ៅ សុខនីរចនាសម្ព័ន្ធអរោគ្យសាលាបុរាណនៃប្រាសាទព្រហ្មកិលមានស្រះទឹក កំពែងព័ទ្ធជុំវិញ បណ្ណាល័យ និង ហោបន់ស្រន់(សំណង់ប្រាសាទ)។ប្រាសាទព្រហ្មកិលដែលយើងឃើញនាពេលបច្ចុប្បន្នគឺជាកន្លែងបន់ស្រន់។នៅក្នុងប្រាសាទមានរុនបង្ហូរទឹកចូលមកស្រះទឹកនៅខាងក្រៅ។នៅប្រាសាទព្រហ្មកិលនេះក៏មានចម្លាក់បុកថ្នាំផងដែរ។ ភៃសជ្យគុរុ នៅផ្ទៃខាងក្នុងនៃជញ្ជាំងខាងលិចរបស់សេនាសនៈមន្ទីរពេទ្យ(អារោគ្យសាលា)នៅប្រាសាទព្រហ្មកិលបានបង្ហាញឲ្យឃើញនូវព្រះពុទ្ធ ០៥ ព្រះអង្គដែលទ្រង់កំពុងសមាធិដែលទំនងជាព្រះវៃរោចនៈ ព្រះអក្សោភ្យ ព្រះរត្នសម្ភៈ ព្រះអមិតាភៈ និង ព្រះអមោឃសិទ្ធិ។ ការជួសជុល នៅក្នុងឆ្នាំ ១៩២០ និងឆ្នាំ ១៩៣៥ សាលាបារាំងចុងបូព៌ាប្រទេសបានជួសជុលប្រាសាទព្រហ្មកិលនេះដោយសារប្រាសាទដ៏តូចនេះបែកបាក់និងទ្រុឌទ្រោមខ្លាំង។ធម្មជាតិក៏បានបំផ្លាញប្រាសាទនេះផងដែរនាពេលដែលមិនមានអ្នកថែរក្សាឲ្យបានត្រឹមត្រូវ។ការបែកបាក់និងទ្រុឌទ្រោមកាន់តែខ្លាំងនេះធ្វើឲ្យអាជ្ញាធរជាតិអប្សរាសង្រ្គោះប្រាសាទនេះបន្ទាន់។បច្ចុប្បន្នប្រាសាទព្រហ្មកិលកំពុងឈរយ៉ាងរឹងមាំក្រោយការជួសជុលរួចរាល់ ១០០ ភាគរយ។ ការជួសជុលប្រាសាទព្រហ្មកិលចែកចេញជា ០២ ដំណាក់កាលដោយដំណាក់កាលទី ០១ គឺជាការសិក្សាស្រាវជ្រាវគូសប្លង់និងការធ្វើកំណាយស្រាវជ្រាវ។ដំណាក់កាលទី ០២ គឺជាដំណាក់កាលជួសជុលប្រាសាទដែលបានចាប់ផ្តើមជួសជុលចាប់តាំងពីអំឡុងខែមីនា ឆ្នាំ ២០២៣ ដល់ខែធ្នូ ឆ្នាំ ២០២៣ បានបញ្ជប់ការជួសជុលធ្វើឲ្យរចនាសម្ព័ន្ធរបស់ប្រាសាទមានភាពរឹងមាំដែលធ្លាប់តែទ្រេតបាក់ធ្លាក់និងទល់ទ្រជាញឹកញាប់។ប្រាសាទនេះត្រូវបានជួសជុលនិងអនុវត្តដោយនាយកដ្ឋានអភិរក្សប្រាសាទនិងបុរាណវិទ្យានៃអាជ្ញាធរជាតិអប្សរា។ រូបភាព ឯកសារយោង